Ավագ շաբաթը հաջորդ օրը շարունակվում է Ծաղկազարդով, որը խորհրդանշում է Քրիստոսի մուտքը Երուսաղեմ։ Նախապես մարգարեների կողմից կանխորոշված էր, որ Փրկիչը պիտի մտնի Երուսաղեմ խոնարհ, ավանակի վրա նստած։ Զարմանալի կթվա շատերին այս փաստը, որ, այդքան ժամանակ ոտքով շրջելով, նա ցանկանում է ավանակով մտնել Երուսաղեմ, բայց մարգարեների խոսքը պիտի կատարվեր։ Զաքարիա մարգարեն Քրիստոսից առաջ այդ մասին ասել էր։ Երբ մտնում է Երուսաղեմ, ամբողջ քաղաքը դղրդում է, այսինքն՝ քաղաքը խառնվում է իրար, ասես թե թագավոր է գալիս։ Բայց թագավորը շքախմբով է գալիս, մունետիկներով է գալիս, շքեղ ձիու վրա նստած է գալիս, իսկ Հիսուս հեզությամբ մտավ քաղաք, և բոլորը դուրս եկան նրան դիմավորելու, և մանուկներն արմավենիների ճյուղեր ունեին ձեռքերին և իրենց հագուստներն էին փռում, որպեսզի նա դրանց վրայով անցնի։